15-årige Julie føler, at tiden står bomstille i det parcelhuskvarter, hvor hun bor med sin ulykkelige mor og sin storesøster Sarah. Da Sarah annoncerer, at hun planlægger at rejse til London med sin nye kæreste Nicklas, øjner Julie ikke alene en flugtvej fra hjemmets tyngende atmosfære, men ser også sit snit til at få stillet den nysgerrighed og rastløshed, der bor i hendes blomstrende teenagekrop.